༄། །ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་གྱི་ཁྲིད།གནད་ཀྱི་ཡི་གེ་དང་བཅས་པ་
རྗེ་རྒོད་ཚང་པས་མཛད་པ་བཞུགས་སོ།།
ཨོཾ་སྭ་སྟི། རྗེ་རིན་པོ་ཆེ་ལ་གུས་བཏུད་ནས། །ཕྱག་ཆེན་དམར་ཁྲིད་གསུང་བཞིན་བྲིས། །འདི་བཞིན་ཐུགས་ལ་ཞོག་མཛོད་དང་། །འཁོར་བའི་རྒྱ་མཚོ་བརྒལ་གྱུར་ནས། །བླ་མེད་བྱང་ཆུབ་ཐོབ་པ་ལ། །རང་གི་སེམས་ཉིད་རྟོགས་པ་དགོས། །དེ་ལ་ཚེ་འདི་བློས་གཏོང་དགོས། །བསླབ་གསུམ་དམ་ཚིག་གཙང་མ་དགོས། །མཚན་ལྡན་བླ་མ་དམ་པ་ལ། །ཅི་མཉེས་བྱེད་ཅིང་གསོལ་འདེབས་དགོས། །རྒྱུན་ཆད་མེད་པར་གསོལ་བཏབ་པས། །
རྣམ་རྟོག་ཕྲ་རགས་འགག་པ་ཡིན། །སེམས་བདེ་བ་དང་གསལ་དང་མི་རྟོག་པའི། །ཏིང་འཛིན་རྒྱུད་ལ་སྐྱེ་བ་ཡིན། །དེ་ལ་ཞེན་ཆགས་བྱས་གྱུར་ན། །ཁམས་གསུམ་དག་ཏུ་གོལ་བ་ཡིན། །མཉམ་པར་བཞག་པའི་ངང་ཉིད་ནས། །རྣམ་རྟོག་ཐོལ་གྱིས་སྐྱེས་པ་དང་། །དེ་ཉིད་ངོ་ཡིས་གཟུང་མཛོད་ལ། །ཁོ་རང་མ་བཅོས་སོ་མར་ཞོག །རང་སར་གྲོལ་བར་ཐེ་ཚོམ་མེད། །རྒྱ་མཚོ་དག་ལས་རླབས་བྱུང་བས། །རླབས་དང་ཆུ་ལ་ཁྱད་པར་མེད།། ནམ་མཁའ་དག་ལས་སྤྲིན་བྱུང་བ། །སྤྲིན་དང་ནམ་མཁའ་གཉིས་སུ་མེད། །བར་སྣང་དག་ལ་རླུང་བྱུང་བས། །རླུང་དང་བར་སྣང་གཉིས་སུ་མེད། །སེམས་སྟོང་པའི་ངང་ལས་རྟོག་པ་སྐྱེ། །སྟོང་པ་དང་རྟོག་པ་གཉིས་སུ་མེད། །ཆུ་དང་ཆབ་རོམ་གཉིས་སུ་མེད། །མ་རྟོག་དུས་ན་རྟོག་པས་ཏེ། །བདེན་པར་བཟུང་བས་འཁོར་བ་ཡིན། །རྟོགས་པའི་དུས་ན་རྟོགས་མེད་དེ། །སྟོང་པར་ཤེས་པས་མྱ་ངན་འདས། །དེས་ན་རྟོག་པ་སྐྱེ་དུས་སུ། །དེ་ཉིད་སྐྱོན་དུ་མི་ལྟ་བར། །སྟོང་པར་ཤེས་པས་སོ་ལ་ཞོག །རྟོག་པ་ཆོས་སྐུར་ཤར་བ་ཡིན། །ཚོགས་དྲུག་སྣང་བ་གང་ཤར་ཡང་། །རང་སེམས་སྟོང་པའི་ཆོ་འཕྲུལ་ཡིན། །སྣང་བ་མ་འགགས་འཛིན་མེད་ཞོག །སྣང་བ་ཆོས་སྐུར་ཤར་བ་ཡིན། །ལུས་ལ་ན་ཚ་བྱུང་དུས་སུ། །སྔོན་གཞན་ལ་བརྡེགས་དང་བཙོགས་པ་ཡིས། །རྣམ་པར་སྨིན་པ་དུས་འདིར་སྨིན། །ལས་ངན་འཛད་པར་བྱེད་པ་ལ། །ནད་ལ་སྨན་པ་མི་འགུགས་ཤིང་། །གདོན་ལ་རིམ་གྲོ་མི་བྱེད་པར། །ནད་ཉིད་ལམ་དུ་ཁྱེར་དགོས་པས། །ཆོས་ཀྱི་རྗེ་ཡི་གསུང་ཡིན་པས། །ནད་ལ་སྐྱོན་དུ་མི་ལྟ་བར། །སྒྲིབ་པ་འདག་ཅིང་ཡོན་ཏན་སྐྱེ། །རྟོགས་པའི་བོགས་ནི་འདོན་པར་བྱེད། །ན་ཚ་བྱུང་ན་ཤིན་ཏུ་དགའ། །དེ་ཉམས་སུ་འདི་ལྟར་ལོངས་མཛོད་དང་། །ང་ཡི་ན་ཚ་འདི་ལྟ་བུས། །མནར་བའི་སེམས་ཅན་སྙིང་རེ་རྗེ། །སྙམ་པ་ཡང་དང་ཡང་དུ་བསྒོམ། །ང་ཡི་ན་ཚ་འདི་ཉིད་ཀྱིས། །མཁའ་མཉམ་སེམས་ཅན་མ་ལུས་པ། །ནད་དང་སྡུག་བསྔལ་དག་གྱུར་ཅིག །ཅེས་པའི་སྨོན་ལམ་ཡང་ཡང་གདབ། །དེ་རྗེས་ནད་ལ་གཅེར་གྱིས་ལྟོས། །དབྱིབས་དང་ཁ་དོག་ལ་སོགས་པའི། །ནད་ལ་དངོས་པོར་གྲུབ་པ་མེད། །སྟོང་པ་ཉིད་དུ་ལྷུན་གྱིས་གྲུབ། །དེ་ལྟར་ཤེས་པས་རང་སར་གྲོལ། །ཡང་གཅིག་ན་བར་གྱུར་པ་ན། །རྗེ་ལ་གསོལ་བ་དུངས་ཀྱིས་གདབ། །ལམ་དུ་སློངས་པར་བྱིན་གྱིས་རློབས། །དགག་སྒྲུབ་མེད་པར་བྱིན་གྱིས་རློབས། །གྲོགས་སུ་འཆར་བར་བྱིན་གྱིས་བརློབས། །ཅེས་པའི་གསོལ་བ་དྲག་ཏུ་གདབ། །ཡང་གཅིག་ནད་ལ་ཅེར་གྱིས་བལྟ། །སྔར་མ་གྲུབ་པའི་ནད་དེ་ཉིད། །ཕྱིས་ཀྱང་གྲུབ་པར་ག་ལ་གྱུར། །མ་གྲུབ་པ་ལ་གློད་ལ་ཞོག །ནད་ཉིད་ཆོས་སྐུར་འཆར་བ་ཡིན་གསུངས། །དེ་ཡང་ཆོས་རྗེའི་ཞལ་ནས། །ཕྱག་རྒྱ་ཆེན་པོ་འདི་ལ་གསུམ་ཆ་གསུམ་གནས་ཏེ། །ཆ་གཅིག་ལུས་ཀྱི་འཁྲུལ་འཁོར་ལ་རག་ལུས། །ཆ་གཅིག་བླ་མའི་བྱིན་བརླབས་ལ་རག་ལུས། །ཆ་གཅིག་སེམས་ཀྱི་འཇོག་ཐབས་ལ་རག་ལུས་གསུངས། དེ་ཡང་ལུས་ཀྱི་འཁྲུལ་འཁོར་འདི་གསང་སྔགས་ཀྱི་གནད་ཡིན་པས། ལུས་བསམ་གཏན་གྱི་ཆོས་ལྔ་སིང་ངེ་བྱས་པས། རླུང་སེམས་རང་བཞིན་གྱིས་དྷཱུ་ཏིར་ཚུད་ནས། རྟོགས་པ་འཆར་བ་ཡིན་པས་ལུས་གནད་འདི་ལྟར་བྱའོ། །དེ་ཡང་རྐང་པ་རྡོ་རྗེ་སྐྱིལ་ཀྲུང་བཅས་པས། །ཐུར་སེལ་དབུ་མར་ཚུད་ཟེར་ཏེ་དེས་ཕྲག་དོག་ཞི་འགྲོ་བ་ཡིན། །ལག་པ་མཉམ་བཞག་གི་ཕྱག་རྒྱ་བྱས་པས་ཆུ་རླུང་དབུ་མར་ཚུད་ཟེར་དེས་ཞེ་སྡང་ཞི་འགྲོ་བ་ཡིན། སྒལ་ཚིག་མདའ་བཞིན་བསྲངས་པས་ས་རླུང་དབུ་མར་ཚུད་ཟེར་སྟེ། དེས་གཏི་མུག་ཞི་འགྲོ་བ་ཡིན། །མགྲིན་པ་དྲང་ལ་ཡིད་འགུག་ཙམ་བྱས་པས། །མེ་རླུང་དབུ་མར་ཚུད་ཟེར་ཏེ་དེས་འདོད་ཆགས་ཞི་འགྲོ་བ་ཡིན། མིག་སྣ་རྩེ་ལ་བལྟ་བ་དང་། ལྕེ་ཡ་རྐན་ལ་སྦྱར་བས། རླུང་གི་རླུང་དབུ་མའི་གནས་སུ་ཚུད་ཟེར་ཏེ། །དེས་ང་རྒྱལ་ཞི་སྟེ་དེ་ལྟར་བྱས་པས་དུག་ལྔ་ཞི་འགྲོ་བ་ཡིན་ཞིང་། དེ་ཡང་ལུས་གནད་སྙེས་སྙེས་སུ་སོང་ན་རླུང་གནད་དུ་མི་ཚུད་ཅིང་རྟོག་པ་འཕྲོས་ནས་སེམས་མི་ཟིན་པས་ལུས་གནད་དྲང་སེང་ངེ་བསྲང་པས་རླུང་ཐམས་ཅད་རང་བཞིན་གྱིས་གནད་དུ་ཚུད་པས་རྟོག་པ་ཐམས་ཅད་རང་འགག་ལ་སོང་སྟེ་འབོལ་ཤིག་འགྲོ་སྟེ་ངར་སིང་འོང་པ་ཡིན་གསུངས། ལྷན་ཅིག་སྐྱེས་སྦྱོར་ལ་རླུང་ཅན་དུ་གསུངས་པས། དེ་ཡང་རླུང་གནད་དུ་ཚུད་ན་རྟོག་པ་ཐམས་ཅད་རང་འགག་ལ་འགྲོ་བས་རྟོགས་པ་འཆར་བ་ལ་དགོངས་པ་ཡིན་གསུངས། དེ་ནས་གཉིས་པ་བླ་མའི་བྱིན་བརླབས་འཇུག་པ་ལ་མོས་གུས་བྱ་དགོས་པས་སྐད་ཅིག་གིས་བྱང་ཆུབ་མཆོག་ཏུ་སེམས་སིང་གིས་བསྐྱེད་ལ་རང་ཡི་དམ་དུ་བསྒོམས་པའི་སྙིང་གྱེན་ལ་ལོག་པའི་པད་མ་འདབ་མ་བཞིའམ། འདབ་བརྒྱད་དུ་དཀར་ཡལ་གྱེས་པའི་སྟེང་དུ་ཉི་ཟླའི་དབུས་སུ་བླ་མ་བསྒོམ་དེ་ཡང་རྟོག་པ་མང་ན་པད་མ་སྔོན་པོར་བསྒོམ་ཤེས་པ་འཕྱོ་ན་བླ་མ་སྙིང་ཁར་བསྒོམ་དེ་ལ་བརྒྱུད་པའི་བླ་མ་རྣམས་དང་ཡི་དམ་ལྷ་ཚོགས་ཌཱ་ཀི་ཆོས་སྐྱོང་བ་ཐམས་ཅད་དང་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་མ་ལུས་པར་བསྟིམ་ལ་བླ་མ་ཡི་དམ་ཌཱ་ཀི་ཆོས་སྐྱོང་ཐམས་ཅད་ཀྱི་ངོ་བོར་བལྟས་ལ་གསོལ་བ་གདབ། དེ་ཡང་དང་པོ་སྐུ་གསུམ་མ་གདབ་བར་དུ་མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆིའོ། །ཞེས་དྲག་ལ་རྒྱུན་རིང་པར་བྱ། རྗེས་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་ད་ལྟ་ཉིད་དུ་ཐོབ་པར་མཛད་དུ་གསོལ། ཅེས་དགོས་འདོད་ཞུའོ། །དེས་སྒོམ་ལྷུན་གྲུབ་ཏུ་འོང་བ་ཡིན་ཏེ་དུ་མ་རོ་གཅིག་གི་རྟོགས་པ་དེ་བླ་མར་མོས་གུས་ཀྱི་ཐོག་ན་གདའ་བྱ་བ་ཡིན་གསུངས། དེ་ནས་གསུམ་པ་སེམས་ཀྱི་འཇོག་ལུགས་ལ་བསླབ་པ་ནི། རང་ལུས་ཡི་དམ་བླ་མ་ཡི་དམ་དུ་བཞུགས་པ་དེ་བསྟིམ་ལ་བླ་མའི་ཐུགས་ནམ་མཁའ་ལྟ་བུར་སྐྱེ་བ་མེད་པ་དེ་དང་རང་གི་སེམས་སྐྱེ་བ་མེད་པ་ནམ་མཁའ་ལྟ་བུ་གཉིས། ནམ་མཁའི་ཕྱི་ནང་ངམ། མར་དང་མར་རམ། ཆུ་དང་ཆུ་བསྲེས་པ་བཞིན་དུ་དབྱེར་མེད་པར་འདྲེས་པའི་ངང་ལ་བཅས་བཅོས་མེད་པར་རང་སེམས་ལྷོད་དེ་ཤིག་གེ་ཞོག་མཛོད། དེ་ཀ་ལ་གཉུག་མ་ལྷན་ཅིག་སྐྱེས་པའི་ཡེ་ཤེས་བསམ་བརྗོད་དང་བྲལ་བ་ཟེར་བ་ཡིན་ནོ། །བསྒོམ་བསྒོམ་བྱས་ཀྱང་བསྒོམ་རྒྱུ་ཅི་ཡང་མེད། གང་ཡང་མི་བསྒོམ་པའི་ངང་ལ་གཟའ་གཏད་མེད་པར་བསམ་མེད་དུ་ཕྱལ་ལེ་ཞོག །མི་རོ་བཞིན་དུ་བསམ་མནོ་མེད་པར་ཡང་ངེ་ཕྱོད་དེ་ཞོག། སྨྱོན་པའམ་བུ་ཆུང་བཞིན་དུ་གཏད་མེད་དུ་ཁྲེས་སེ་ཞོག །དེ་ཀ་ལ་གཉུག་མ་མ་བཅོས་པ་ཟེར་བ་ཡིན། ཡིད་ལ་མི་བྱེད་ཕྱག་རྒྱ་ཆེན་པོའམ་བྱ་བ་ཡིན་གསུངས། ཞི་གནས་ལྷག་མཐོང་གཉིས་ལས་ཞི་གནས་ཡིན་ཉམས་རྟོགས་གཉིས་ལས་ཉམས་ཡིན་མཉམ་བཞག་རྗེས་ཐོབ་གཉིས་ལས་མཉམ་བཞག་ཡིན་སྤྱིར་སྣང་བ་ཐམས་ཅད་རང་སེམས་ཡིན་སྣང་སེམས་སྐྱེ་བ་མེད་པ་སྒྱུ་མ་ལྟ་བུར་ཤར་བ་ཡིན་པས་གང་ལྟར་ཤར་ཡང་སྣང་བ་མ་འགགས་པར་དེ་ལ་དངོས་པོར་མ་བཟུང་། སྟོང་པར་ཡང་མ་བསྒོམས་པར་འཛིན་མེད་དུ་རང་སོ་ལ་ཞོག་མཛོད། དེ་ཉིན་མཚན་རྒྱུད་ཆད་མེད་པར་ཆུ་བོ་བཞིན་དུ་སྐྱོང་བ་ཡིན་ནོ། །དེ་ལ་སྤྱིར་སྐྱོང་ལུགས་མང་ཡང་ནང་ཤེས་པ་མ་བཅོས་གཉུག་མར་བཞག་པ་དང་། ཕྱི་ཚོགས་དྲུག་མ་བཅོས་གཉུག་མར་བཞག་པ་གཉིས་ཡིན་ཏེ། ནང་ཤེས་པ་མ་བཅོས་གཉུག་མར་གསལ་བ་འཛིན་མེད་རྒྱུན་ཆད་མེད་པར་སྐྱོང་བ་དང་། ཕྱི་ཚོགས་དྲུག་ལྷུག་པ་སྣང་ལ་དངོས་མེད་རྒྱུན་ཆད་མེད་པར་སྐྱོང་པ་ལ། ཆུ་བོའི་རྒྱུན་བཞིན་བསྒོམ་པ་ཟེར་བ་ཡིན་ནོ། །དེ་ལྟར་བཞག་པའི་དུས་སུ་སེམས་རིག་སྟོང་ཡིན་པའི་གནད་ཀས་འཆར་སྒོ་མི་འགགས་པས་དེའི་ངང་གཅིག་པོ་ལ་མི་གནས་པས་རྟོག་པར་འགྱུ་རུ་ཡོང་སྟེ། རང་གི་ཕའམ་མའི་ཡུལ་ལ་སོགས་པའི་རྟོག་པ་གང་ཡང་རུང་བ་གཅིག་འགྱུས་པ་དང་། རྟོག་པ་དེ་ཉིད་རྒྱུད་མར་མ་སོང་བ་ལ་ངོས་ཙིར་གྱིས་བཟུང་སྟེ། ཕ་མ་ལ་སོགས་པར་སྣང་བའི་རྟོག་པ་དེ། བཀུག་ཀྱང་མི་ཁུགས་དགག་ཀྱང་མི་འགོག དེའི་རྗེས་སུ་མི་འབྲང་སྟེ་དེ་ལ་དངོས་པོར་མི་བཟུང་བར་སྟོང་པར་མི་བསྒོམ་པར་རྟོག་པ་དེ་རང་གི་སྟེང་དུ་བཅུག་ནས་འཛིན་མེད་དུ་རང་སོར་བཞག་པས་རྟོག་པ་རང་སར་ཡལ་འགྲོ་ཁྲིད་མ་ཚར་བ་ལ་བསྒོམ་བྱ་ཤོར་དུ་འགྲོ་བས་འདི་མན་ཆད་མི་འཆད་དོ། །རེས་ཨ་རེ་རྟོགས་པ་རང་དུ་འདུག་པ་ལ་རྟོགས་པ་མིན་པའི་བསྒོམ་ལོགས་པ་གཅིག་མི་འདུག་པས་རྟོགས་པ་ཁོ་རང་གཞི་མེད་རྩ་བྲལ་དུ་འདུག་པ་སྙམ་པ་འོང་། ད་རྟོག་པ་སྐྱེས་པས་ཨའུ་ཙི་བར་འདུག་སྙམ་པ་ཁྲིགས་ཀྱིས་འོང་སྟེ། འགྱུ་བ་རང་འགྱུ་སྟོང་དུ་འདུག་པ་འདི་ཀ་བསྒོམ་དུ་ཤེས་ན་རྟོགས་པ་འཆར་བ་ཡིན་ཏེ། དེ་ལ་ལྷག་མཐོང་ཟེར་བ་ཡིན་ནོ། །དེ་ཡི་རྗེས་ལ་ཡང་ལྷོད་ཀྱིས་གློད་ལ་བཞག་པས་རིག་པ་དྭངས་སིང་ངེ་བ་འོང་བས་དེའི་ངང་ལ་མ་ཡེངས་ཙམ་དུ་སྐྱོངས་དེ་ལ་ཡང་མི་གནས་པར་རྟོག་པར་འགྱུ་འོང་སྟེ། འགྱུས་ཀྱང་རྟོག་པའི་ཚོད་རིག་སྟེ་ངོས་ཟིན་ནས་སྔར་འདྲིས་ཀྱི་མི་དང་འཕྲད་པ་དང་འདྲ་བར་རྟོག་པ་རང་དེ་ཀ་རང་སོ་ལ་བཞག་པས་གྲོལ་འགྲོ་རེས་རྟོག་པ་ངོས་བཟུང་ནས་རང་སོ་ལ་བཞག་ཀྱང་རྟོག་པ་དེ་ཉིད་མི་ཡལ་བར་ཀྲམ་མེ་བ་འོང་སྟེ་དེ་ལ་འོ་ན་ཅི་ཙུག་ཡིན་སྙམ་པའི་ཐེ་ཚོམ་འོང་ཉེན་ཡོད་པས་དེ་ལ་ཐེ་ཚོམ་མི་དགོས་མེ་ལོང་ནང་གི་གཟུགས་བརྙན་དང་འདྲ་བ་ཡིན། རྟོག་པ་མ་ཡལ་ཀྱང་འཛིན་པ་ཡལ་བ་དེས་ཆོག་སྣང་བས་མི་འཆིང་འཛིན་པས་འཆིང་བྱ་བ་ཡིན་པས། འཛིན་པ་གྲོལ་ན་སྣང་བ་བཀྲ་རིག་གེ་བ་དེ་གསལ་ཆ་ཡིན་པས་ཨའུ་ཙིའོ། །བསྒོམ་སར་བུའི་དུས་སུ་རྟོག་པ་གང་ཡང་རུང་བ་ཞིག་སྐྱེས་པ་དེ་སྐད་ཅིག་མ་གསུམ་བཞིར་འགྱུས་པ་དང་དྲན་པས་ཟིན་འོང་དེ་ནས་གསུམ་པ་ལ་ཟིན་འོང་དེས་གཉིས་པ་ལ་ཟིན་འོང་དེ་ནས་སྣང་སྟོང་དབྱེར་མེད་དུ་འོང་དེས་སྣང་བ་བསྒོམ་དུ་ཤར་བ་ཡིན་གསུངས་དེ་རྗེས་དང་བསྲེ་བ་ནི། འཛིན་མེད་མ་ཡེངས་ཙམ་པ་དེའི་ངང་ནས་ཟ་རུང་འགྲོ་རུང་ལབ་རུང་ཐ་ན་ཟས་ཁམ་གཅིག་ཟ་ཡང་། གཏམ་ཚིག་གཅིག་སྨྲ་ཡང་། གོམ་པ་གང་འདེགས་པ་དང་འཇོག་པའི་བར་དུ་ཡང་མ་ཡེངས་པར་བྱའོ། །གཉིད་ལོག་ཁར་ཡང་བསྒོམ་གྱི་ངང་ནས་ལོག་ལ་སད་པ་དང་། སྒོམ་བྱུང་འདུག་གམ་མི་འདུག་བལྟ་དྲན་པས་བཟུང་དགོས་སམ་མི་དགོས་བལྟས་ལ་རྨི་ལམ་དུ་ཡང་སྒོམ་འབྲལ་མེད་མ་ཡེངས་པར་བྱའོ། །དེ་ཡང་རང་སོ་ལ་ལྷན་ནེ་བཞག་ནས་སྐྱངས་པས་རྣམ་རྟོག་ཐམས་ཅད་ཞི་བས་སྟེ། ཞི་གནས་བྱ་བ་ཡིན། བསྐྱང་རྒྱུ་དང་བཅས་པས་མཉམ་བཞག་ཡིན། དེའི་ངང་ལ་རྩེ་གཅིག་གནས་པས་རྩེ་གཅིག་བྱ་བ་ཡིན། དེའི་ངང་ལ་རྟོག་པ་འགྱུ་འགྱུ་ཡོང་བ་དེ་རྗེས་ཤེས་བྱ་བ་ཡིན། རྟོག་པ་འགྱུ་འགྱུ་བ་རང་འཛིན་མེད་དུ་བཞག་པས་རང་སར་དག་པ་དེ་རྗེས་ཐོབ་བྱ་བ་ཡིན། རྟོག་པ་རང་ཆོས་སྐུར་ཤར་བས་ལྷག་མཐོང་བྱ་བ་ཡིན་ནོ། །དེ་ལ་སྒོམ་སྐྱོན་ལ་ལྟེངས་འཁྱམས་གཉིས་ལས། བཞག་སར་ལྟེངས་པ་ནི། སེམས་རང་སོ་ལ་བཞག་པའི་དུས་སུ། རྟོག་པ་མི་འཕྲོ་བར་ལྟེང་ངེ་བའི་གསལ་ཆ་མེད་པ་ཞིག་འོང་བ་དེ་ཡིན་ལྡེངས་སར་མ་འཁྱམས་པ་ནི་རྟོག་པ་ངོས་མ་ཟིན་པར་བརྒྱུད་མར་སོང་བ་དེ་ཡིན། དེ་ཡང་རྟོག་པ་ཐོལ་སྐྱེས་པ་ལ་ངོས་ཟིན་ན་འཛིན་མེད་དུ་གྲོལ། ཡང་གཅིག་སྐྱེས་ཏེ་ཡང་ངོས་ཟིན་པ་དང་། འཛིན་མེད་དུ་གྲོལ་ན་ལྟེངས་འཁྱམས་གཉིས་ཀའི་སྐྱོན་མི་ཡོང་སྟེ། འགྱུ་བ་མི་འགགས་པས་ལྟེངས་བའི་སྐྱོན་མི་ཡོང་སྟེ། རྟོག་པ་འགྱུ་བ་དེ་རང་འཛིན་མེད་དུ་བཞག་པས་ཆོས་སྐུར་ལྷང་ལྷང་འགྲོ་བས་འགྱུ་བ་ཡང་འཁྱམས་ས་མི་ཡོང་གསུངས། དེ་ཡང་ལས་དང་པོ་པའི་དུས་སུ་གནས་པ་བརྟན་པ་གལ་ཆེ་སེམས་མ་གནས་པར་རྟོགས་པ་འཆར་བ་ཉུང་བས་སེམས་འཛིན་གྱི་གཞག་ཐབས་མི་འདྲ་བ་མང་དུ་བྱ་སྟེ་བསྒོམ་པ་ཅི་ཡང་མི་བསྒོམ་ཅིང་དྲན་དུ་ཡང་མེད་པའི་ངང་ནས་མ་ཡེངས་པར་བྱ་སྟེ། སེམས་བློ་ཡངས་ཁྱབ་བདལ་ཆེན་པོའི་ངང་ནས་གློད་དང་མི་གློད། བསྒྲིམ་དང་མི་བསྒྲིམ་པར་གུ་ཡངས་སུ་ཆད་དེ། དེ་ཡང་འདས་པའི་སེམས་ཕར་བཅད་མ་འོངས་པའི་སེམས་ཚུར་བཅད་ལ། ད་ལྟའི་སེམས་ངོས་བཟུང་མེད་པ་འདིའི་སྟེང་དུ་སལ་ལེ་ཧྲིག་གེ་ཞོག །དེ་ལྟར་བསྒོམས་པས་གསལ་སྟོང་སྒོ་མ་འགགས་པའི་ཉམས་མྱོང་འོང་རྒྱ་ལ་འདི་ལས་དང་པོ་པའི་གསོ་ཐབས་ཡིན་པས་ཁ་ཟས་སྤྱོད་ལམ་སྡོད་པ་ལ་སོགས་པའི་སྒོ་ནས་ཀྱང་བྱིང་རྒོད་འཆོས་པ་ཡིན་རྟོག་པ་ཤར་ནས་ཞལ་གདམས་འདའ་ཁ་མ་བཞིན་བཅས་པས་བྱིང་རྒོད་རང་སྒོམ་དུ་འཆར་རོ། །དུས་ཀྱི་བྱིང་བ་སྤྱོད་ལམ་གྱི་བྱིང་བ་གྲིབ་ཀྱི་བྱིང་བ་རྣམས་སྨིན་ཀྱི་བྱིང་བ་དང་བཞིའོ།། བྱིང་རྒོད་ཀྱི་སྐྱོན་བྱུང་ན། བླ་མའི་རྣལ་འབྱོར་གྱིས་བྱིང་རྒོད་བཅོས་པ་ནི། བྱིང་ན་རང་གི་སྤྱི་བོར་བླ་མ་སྐུ་མདོག་དམར་པོ་སྣང་བ་མཐའ་ཡས་ལྟ་བུ་ཞིག་བསྒོམ་ལ་རྒྱུད་པའི་བླ་མ་རྣམས་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་བསྟིམ་ལ་མོས་གུས་དུང་དུང་བྱས་ལ་གདབ། བླ་མ་ལས་འོད་ཟེར་དཔག་ཏུ་མེད་པ་འཕྲོས་ཏེ་རང་ལ་ཐིམ་པས་བྱིང་བའི་རྒྱུ་བཞི་ལ་སོགས་པ་ཐམས་ཅད་སངས་དག་ནས་བླ་མ་ཡང་འོད་དུ་ཞུ་ནས་རང་ལ་ཐིམ་པས་རང་གི་ལུས་འོད་ཀྱི་ཕུང་པོ་རྒྱལ་བའི་ཞིང་ཁམས་ཐམས་ཅད་སྣང་བ་གཅིག་ཏུ་བསྒོམ་དེས་འོད་དེ་ཡང་ནམ་མཁའ་ལ་དེངས་ནས་རིག་པ་དཔངས་བསྟོད་ནས་གསལ་སྟོང་ངར་དང་བཅས་པའི་ངང་དུ་ཡེར་རེ་བཞག་པས་གསལ་ཡེར་འགྲོའོ། །དེས་མ་སངས་ན་སྤྲོས་བཅས་ཨེན་རེ་བྱས་པས་གསལ་འགྲོ་རྒོད་པ་ལ་བླ་མ་བཻཌཱུརྻ་ལྟ་བུའི་རྡོ་རྗེ་སེམས་དཔའ་སྙིང་གི་པདྨ་སྔོན་པོའི་འདབ་མ་བཞིའི་དབུས་སུ་བསྒོམ་མོ། །པདྨ་འདབ་བཞི་ལ་རྣམ་སྣང་ལ་སོགས་པ་སྐུ་བཞི་སྐུ་མདོག་རང་རང་དུ་བསྒོམས་ལ་དེ་ལ་རང་རང་གི་རིགས་ཀྱི་དཔའ་བོ་ཌཱ་ཀི་སངས་རྒྱས་དང་བྱང་ཆུབ་སེམས་དཔའ་ཡི་དམ་རྣམས་ཀྱིས་བསྐོར་བར་བསྒོམ། དེ་རྣམས་ཀྱི་ཐུགས་ཀ་ནས་འོད་ཟེར་ཁ་དོག་སྣ་ཚོགས་པ་བྱུང་ནས་བླ་མ་ལ་ཟུག་པ་སྦྲ་ཡི་ཆོན་ཐག་བརྒྱངས་པ་བཞིན་ཕྱོགས་མཚམས་ཐམས་ཅད་དུ་འོད་ཟེར་གྱིས་བརྒྱངས་པ་ཡོད་པར་བསྒོམས་ལ་ཕྱག་རྒྱ་ཆེན་པོའི་ངང་ལ་བཞག ཡང་ན་